РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/67-21

8. март 2021. године

Б е о г р а д

ЗАПИСНИК

ЧЕТВРТЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 8. МАРТА 2021. ГОДИНЕ

 Седница је почела у 12,00 часова.

 Седницом је председавaо др Љубинко Ракоњац, председник Одбора.

 Поред председавајућег, седници су присуствовали: Жарко Богатиновић, заменик председника Одбора, као и чланови Одбора: Гојко Палалић, Томислав Јанковић, Весна Кришанов, Невенка Костадинова, Акош Ујхељи, Мина Китановић и Јасмина Каранац и заменици чланова Одбора: Марко Богдановић (заменик Марије Теодоровић) и Велибор Станојловић (заменик Томислава Јанковића).

Седници нису присуствовали чланови Одобра: Драгана Радиновић, Марија Тодоровић, Марко Младеновић, Марко Парезановић, Јелена Обрадовић, Александар Југовић, Драган М.Марковић и Александра Павловић Марковић.

Седници су присуствовали представници представници Агенције за заштиту животне средине: Филип Радовић, директор Агенције, др Тамара Перуновић Ћулић и Стефан Сименуновић, помоћници директора Агенције, Небојша Реџић, начелник Одељења за Национални регистар извора загађивања, индикатора и информациони систем и Предраг Павловић, Александра Имширагић Ђурић, помоћник министра заштите животне средине, као ипредставници Зелене столице: Лидија Радуловићиз Београдског центра за политичку изузетност иТања Петровићиз Младих истраживача Србије.

 Седници је присуствовао и др Милорад Мијатовић, координатор Фокус групе за развој механизама контроле процеса имплементације циљева одрживог развоја Народне скупштине Републике Србије.

 На предлог председника Одбора, једногласно, усвојен је следећи:

Д н е в н и р е д :

1. Разматрање Извештаја о стању животне средине у Републици Србији за 2019. годину, који је поднела Влада (Број 501-257/21 од 17. фебруара 2021. године);
2. Разно.

 Пре преласка на рад по утврђеном дневном реду, једногласно, усвојен је Записник Треће седнице Одбора за заштиту животне средине, одржане 4. марта 2021. године.

Прва тачка дневног реда - **Разматрање Извештаја о стању животне средине у Републици Србији за 2019. годину, који је поднела Влада (Број 501-257/21 од 17. фебруара 2021. године)**

У уводном излагању, Филип Радовић, директор Агенције за заштиту животне средине, напоменуо је да је овај Извештај један од најважнијих докумената из области заштите животна средине, који је комплексан и свеобухватан и урађен је у сарадњи са многим другим институцијама. Агенција се у извештајном периоду бавила мерењем и мониторингом загађујућих емитовања у ваздух и општи закључак је да је у посматраном периоду загађујуће емитовање у ваздух у благом опадању и да највише потиче из термоенергетских постројења, хемијске, минералне и прехрамбене индустрије, а мониторинг квалитета ваздуха који врши Агенција је висок и обим доступних података износи 85%. Успостављена су још три мерна места за суспендоване честице и тешке метале, у Смедереву, Костолцу и Зајечару.

Квалитет ваздуха у 2019. години у Србији је био чист или незнатно загађен, осим у градовима: Ваљево, Краљево, Зајечар, Суботица, Београд, Нови Сад, Панчево, Ниш, Смедерево, Косјерић и Ужице, а у Бору се појавило поновно загађење након трогодшње паузе и забележена је појава концентрације сумпор-диоксида и арсена.

У извештајном периоду је вршен и мониторинг полена, те је највеће загађење поленовим зрнима брезе било у Суботици, поленеових зрна траве у Краљеву, а амброзије у Обреновцу. Због тога је неопходно агресивно деловати и потпуно уништити амброзији.

Квалитет воде се мери по SWQI индикатору (Српски индекс квалитета воде) и лош квалитет је утврђен на четири локације у АП Војводина и Ристовцу, а по индикатору амонијум, стање је такво да говори о погаршавању квалитета воде. По индикаторима БПК-5 и нитрати, квалитет воде је у границама доброг еколошког статуса. Мерења у 2018. години су показала на 40 од укупно 80 мерних места постојање раствореног никла, олова и кадмијума, који су премашили дозвољене просечне годишње концентрације. Доминантно загађење је азотом и фосфором и потиче из комуналних и индустријских извора услед испуштања непречишћених отпадних вода (87,9 %).

Природна биолошка разноврсност у 2019. години је повећана и заштићено је 10.483 нових хектара, а пошумљено је око 3.077 хектара нових површина и здравствено стање шума је релативно добро. Излов рибе је повећан за око 22%.

Агенција је одговорна за увођење и управљање Националног регистра контаминираних локација који прати загађење земљишта у оквиру Јединственог идентификационог система, па је у Србији уочено 309 локалитета који могу бити контаминирани.

Од 12 милиона тона отпада који је произведен у Србији, 78.000 тона је опасан отпад чији су произвођачи термоенергетки обкјекти који производе летећи отпад од угља (око 78%). Општи и специфични национални циљеви за рециклажу су испуњени, као и у вези извоза и увоза отпада. Начин поступања је нов у 23% случајева када су депоније у питању, и пријављено је 11 нових санитарних депонија. Јавна комунална предузећа организовано одлаже отпад на 136 депонија у оквиру којих се складишти и биоразградив отпад, а одређен број депонија се налази у плавном подручју, што предствља потенцијалну опасност услед изливања и плављења река. Уочено је и постојање око 2500 дивљих депонија на преко 800 локација. Потребно је размотрити и управљање отпадом у јединицама локалне самоуправе, јер је на на чишћеним локацијама дивљих депонија дошло до поновног одлагања отпада.

Праћење интензитета буке је вршено у 24 јединица локалне самоуправе, на 265 мерних места. Измерени ниво буке је у просеку на дневном нивоу између 60 и 64 децибела, а ноћне буке 56 до 60 децибела, што су граничне вредности. Град Ниш једини има континуирани мониторинг буке. У овом граду је завршен Пројекат стратешке карте буке, као и карта буке за железнице.

Нејонизујуће зрачење постоји на 12.630 радо базних станица, од чега су њих 279 извори од посебног интереса. У току 2019. године је издато пет дозвола о праву на коришћење. Право на Еко знак имају две компаније за 323 производа и примећен је значајан раст компанија са сертификатом ИСО 14001, што показује да се све више компанија бави заштитом животне средине.

У сектору енергетике доминира потрошња фосилних горива (86,9%), а 13,1% је потрошња из обновљивих извора енергије. Највећи потрошачи енергије су домаћинства, индустрија и саобраћај. Подстицајне мере државе за обновљиве изворе енергије су у извештајном периоду омогућиле изградњу 226 електрана.

У пољопривреди се примећује тренд раста органске производње и броја аутохтоних раса домаћих животиња.

Издаци из буџета за заштиту животне средине износе око 0,3% БДП-а, а приходи од накнада имају тренд пораста. Улагања из привреде у заштиту животне средине су у извештајном периоду била 2,96 милијарди динара, донације око 4,59 милијарди динара, а кредити око 465 милиона динара. Субвенције и подстицајна средства за ову намену су око 4,15 милијарде динара, где је највећи део опредељен (око 80%) за рециклажну индустрију. Највећи донатори су СР Немачка (2,1 милијарди динара), Европска унија са 3,14 милијарди динара и Краљевина Шведска са донираних 448 милиона динара, које су у највећој мери утрошене за заштиту ваздуха од загађења.

У дискусији су учествовали: Тања Петровић из Младих истраживача Србије, представник Зелене столице и Филип Радовић, директор Агенције за заштиту животне средине.

Тања Петровић је похвалила чињеницу да Агенција обрађује све више података што нам даје прецизнију слику о стању животне средине и мерама које треба предузимати и поставила питање које се односи на израду Извештаја за 2020. годину: да ли се нешто променило у методологији презентовања резултата мониторинга ваздуха у односу на 2019. годину, када се ради о категоријама прекомерно загађен и загађен.

Директор Агенције је одговорио да ће подаци бити представљени на исти начин, као и да су критеријуми увек исти, јер су законом прописани. Рекао је да, за разлику од већине апликација или веб портала широм света, које се односе на квалитет ваздуха, Агенција даје јасну и прецизну тренутну информацију о концентрацији загађујућих материја у ваздуху. Истакао је да се промена индикативног индекса, која се десила у претходном периоду, ни на који начин неће рефлектовати приликом израде Извештаја за 2020. годину.

 По завршетку дискусије, на предлог председника Одбора, Одбор је, једногласно, одлучио да поднесе Народној скупштини Извештај да је, након разматрања Извештаја о стању животне средине у Републици Србији за 2019. годину, који је поднела Влада Републике Србије, на основу члана 76. Закона о заштити животне средине, одлучио да овај извештај прихвати.

 За известиоца Одбора на седници Народне скупштине одређен је др Љубинко Ракоњац, председник Одбора.

Друга тачка дневног реда – **Разно**

Одбору је достављена иницијатива Фокус групе за развој механизама контроле процеса имплементације циљева одрживог развоја Народне скупштине Републике Србије за организовање Јавног слушања на тему: “Пречишћавање вода и улога локалних самоуправа“ и, у складу са тим, на седници Одбора је присутан координатор Фокус групе др Милорад Мијатовић, који је Одбору образложио ову иницијативу.

Др Милорад Мијатовић је истакао значај информација и едуковања јавности, као и улогу Фокус групе у анимирању јавности, али истакао да су за овај подухват потребни време, средства, али и промена свести, како би се имплементирали циљеви одрживог развоја (Агенда 2020-2030). То је и разлог за подношење иницијативе за одржавање јавног слушања. Предложио је да се оно одржи 22. марта 2021. године на Светски дан вода, што је у складу са темом јавног слушања.

Председник Одбора, који је и члан Фокус групе, истакао је да је потребно развијати механизме којима би се контролисала имплементација циљева одрживог развоја и предложио да Одбор за заштиту животне средине одржи јавно слушање на тему: “Пречишћавање вода и улога локалних самоуправа“, 22. марта 2021. године на Светски дан вода, са почетком у 11,00 часова у Малој сали у Дому Народне скупштине.

Предложио је да учесници овог јавног слушања буду чланови Фокус групе, чланови Одбора за пољопривреду, шумарство и водопривреду, представници Министарства заштите животне средине, Министарства пољопривреде, шумарства и водопривреде – Републичке дирекције за воде, Министарства државне управе и локалне самоуправе, представници Секретаријата за заштиту животне средине Града Београда, представници Института за водопривреду „Јарослав Черни“, представници Сталне конференције градова и општина и локалних самоуправа, које су имплементирале пројекте за пречишћавање вода, представници Јавног водопривредног предузећа „Србијаводе“ и Јавног водопривредног предузећа „Воде Војводине“, представници Института за јавно здравље Србије „Др Милан Јовановић Батут“, чланови Зелене посланичке групе, као и представници организација у мрежи Зелена столица.

У дискусији је Лидија Радуловић из Београдског центра за политичку изузетност предложила да се на јавно слушање позову и представници Министарства финансија, с обзиром на то да су за пречишћавање вода неопходна значајна средства.

Филип Радовић је предложио да и представници Агенције за заштиту животне средине буду учесници на овом јавном слушању.

Са овим предлозима сагласили су се чланови Одбора.

Одбор је, једногласно, прихватио предлог и донео одлуку да организује Јавно слушање на тему: “Пречишћавање вода и улога локалних самоуправа“ 22. марта 2021. године на Светски дан вода, са почетком у 11,00 часова у Малој сали у Дому Народне скупштине.

Седница је завршена у 12,50 часова.

 СЕКРЕТАР ПРЕДСЕДНИК

 Милица Башић др Љубинко Ракоњац